b'\n_START_ARTICLE_\nPetar Ugrin\n_START_SECTION_\nKariera\n_START_PARAGRAPH_\nUgrin se je rodil 12. januarja 1944 v Zagrebu. Na Reki je opravil Srednjo glasbeno \xc5\xa1olo iz violine, nato pa je od\xc5\xa1el v Ljubljano, kjer je pri\xc4\x8del s \xc5\xa1tudijem violine na Akademiji za glasbo. Na akademiji je diplomiral leta 1967. Od leta 1963 pa do 1971 je bil kot violinist \xc4\x8dlan Orkestra Slovenske filharmonije._NEWLINE_Trobento se je Ugrin za\xc4\x8del u\xc4\x8diti na Reki, kjer je kasneje kot trobenta\xc4\x8d nastopal v septetu Josipa Forenbacherja. V Sloveniji se je Ugrin kot trobenta\xc4\x8d predstavil v Big Bandu Janeza Gregorca, s katerim je nastopal na jazz festivalih na Bledu. Leta 1966 je zmagal na nate\xc4\x8daju za mlade jazzovske trobenta\xc4\x8de na Dunaju. Ugrin se je razvijal v odli\xc4\x8dnega jazzovskega trobenta\xc4\x8da, zato ga je v svoje orkestre vabili mnogi dirigenti jazz orkestrov. Tako je Ugrin sodeloval z ljubljanskim Akademskim jazz orkestrom in z zagreb\xc5\xa1kim Big Brass Bandom, ki ga je vodil bobnar Silvijo Glojnari\xc4\x87. Nastopi na blejskem in kasneje ljubljanskem jazz festivalu so mu prinesli sodelovanja s svetovno znanimi jazzovskimi glasbeniki kot sta Ted Curson in Leo Wright, s katerima je igral na ve\xc4\x8d jam-sessionih. Na povabilo prijatelja Ratka Divjaka se je udele\xc5\xbeil avdicije za Plesni orkester RTV Ljubljana in leta 1972 postal \xc4\x8dlan PORL-a, kateremu je ostal zvest vse do svoje smrti leta 2001._NEWLINE_Ugrin je bil prav tako \xc4\x8dlan zasedb Mladi levi, September, Ljubljana Jazz Selection, Greentown Jazz Band, mednarodnega Big Banda EBU v Parizu, Ugrin-Divjak kvinteta, Gra\xc5\xa1i\xc4\x8d-Ugrin kvinteta, Ljubljanske Jazz selekcije in vodja Kvinteta Petra Ugrina. Gostoval je v ZDA, Nem\xc4\x8diji, Franciji in na Nizozemskem. Leta 1999 je kot solist nastopil na koncertu ob 100. obletnici rojstva Duka Ellingtona v \xc5\xa0vici, kjer je po\xc5\xbeel velik uspeh._NEWLINE_V svoji karieri je Ugrin sodeloval s slavnimi jazzovskimi imeni kot so Art Farmer, Johnny Griffin, Diane Schuur, Clark Terry in z vsemi solisti in dirigenti, ki so sodelovali z Big Bandom RTV Slovenija. Po smrti Jo\xc5\xbeeta Priv\xc5\xa1ka je Ugrin skupaj z Lojzetom Krajn\xc4\x8danom prevzel taktirko Big Banda._NEWLINE_Za svoje delo je leta 1993 prejel Nagrado pre\xc5\xa1ernovega sklada._NEWLINE_Umrl je 14. septembra 2001 v Ljubljani.'